b'\n_START_ARTICLE_\nLapidarij\n_START_PARAGRAPH_\nLapidarij (lapidarium, kamen) je poseben prostor v muzeju, kjer se zbirajo in hranijo stari kamniti spomeniki ali napisi vklesani v kamen. Tak\xc5\xa1ne zbirke so pogosto na prostem, na dvori\xc5\xa1\xc4\x8du muzeja, na dvori\xc5\xa1\xc4\x8dih gradov, v kletnih prostorih starih zgradb ali celo depojih razli\xc4\x8dnih muzejev._NEWLINE_Napisi na kamnitih spomenikih so lahko veliko dopolnilo za obdobja, ko ni so\xc4\x8dasnih pisnih zgodovinskih virov. Postanejo najpomembnej\xc5\xa1i vir za prou\xc4\x8devanje politi\xc4\x8dne, voja\xc5\xa1ke, socialne, gospodarske in organizacijske zgodovine na slovenskem ozemlju. Napisi osvetljujejo kariere posameznih voja\xc5\xa1kih oseb, senatorjev, dr\xc5\xbeavnih in mestnih uradnikov, omenjajo ali podrobno opisujejo dogodke iz rimske zgodovine, o katerih drugi viri ne poro\xc4\x8dajo. Na spomenikih se pojavljajo tudi osebna imena in osebe, ki se za njimi skrivajo, kar prou\xc4\x8duje posebna veda prozopografija. Iz napisov lahko razberemo podatke o rimskih vladarjih, o bogovih, o policiji, o \xc5\xa1olstvu, zdravstvu, o dol\xc5\xbeini \xc5\xbeivljenja in o vzrokih umiranja. Sarkofagi in pepelnice ka\xc5\xbeejo na na\xc4\x8dine pokopa v razli\xc4\x8dnih obdobjih.\n_START_SECTION_\nLapidariji v Sloveniji\n_START_PARAGRAPH_\nV Sloveniji je nekaj manj\xc5\xa1ih lapidarijev v okvirih krajevnih muzejev, najve\xc4\x8dji pa je urejen v Ljubljani na dvori\xc5\xa1\xc4\x8du pri Narodnem muzeju Slovenije, ki je urejen za okoli 200 spomenikov z rimskimi latinskimi napisi; poleg tega je znan tudi t. i. Dolni\xc4\x8darjev lapidarij v pro\xc4\x8delju ljubljanske stolnice Ostali ve\xc4\x8dji lapidariji v Sloveniji so \xc5\xa1e v \xc5\xa0empetru v Savinjski dolini, v Celju, Ptuju in Novem mestu.'